Mord på Nilen (film)

Mord på Nilen (originaltittel: Death on the Nile) er en britisk mysteriefilm fra 1978 regissert av John Guillermin og basert på Agatha Christies kriminalroman Mord på Nilen (1937). Filmen handler om den belgiske privatdetektiven Poirot som må løse en mordgåte om bord på en elvebåt på Nilen. Flere om bord viser seg å ha motiv for å ha begått drapet. Hovedrollene som Poirot spilles av Peter Ustinov, mens sentrale biroller spilles av Maggie Smith, Angela Lansbury, Simon MacCorkindale, Lois Chiles, Mia Farrow, David Niven, George Kennedy, Jack Warden og Bette Davis.

Filmen er også kjent under tittelen Døden på Nilen.

Handling
En ung, rik kvinne som er på et cruise i Egypt, blir myrdet om bord på en elvebåt på Nilen. Detektiv Poirot er om bord og blir etterhvert involvert i mordgåten. Han finner raskt ut at alle i hennes reiseselskap hatet henne, og hadde muligheter til å ha utført mordet. Poirots granskninger fører til at mye grums kommer frem. Til slutt samles alle gjestene og han avdekker hvem morderen er og hvordan vedkommende gjennomførte drapet.

Om filmen
miniatyr|230px|venstre|Det meste av handlingen foregår om bord på en elvebåt på Nilen
miniatyr|venstre|230px|Sentrale deler av handlingen ble innspilt ved Giza.
 Popularitet og økonomi 
Mord på Nilen ble en moderat publikumssuksess. Blant annet spilte den inn $8,8 millioner i Storbritannia og drøyt 14 millioner i USA. Forventningene til filmen var store siden dens forgjenger, Mord på Orientekspressen, ble slik en suksess i 1974. Den innbrakte imidlertid bare rundt halvparten av det som Orientekspressen gjorde.

Produksjonskostnadene var på $7,9 millioner.

 Anmelderne 
Den fikk blandet mottakelse av kritikerne, noe som gjenspeiles i at den har oppnådd 69 % på Rotten Tomatoes. Variety gav den svært god omtale og skrev: «Death on the Nile is a clever, witty, well-plotted, beautifully-produced and splendidly acted screen version of Agatha Christie's mystery». Den amerikanske anmelderen Leonard Maltin har gitt den 2,5 av 4 stjerner i sin Movie Guide.

Den fikk blandet mottakelse av de norske anmelderne. Arbeiderbladet gav den jevnt over god omtale, mens VG og Dagbladet gav den terningkast tre.

 Innspilling 
Den ble innspilt høsten 1977. Opptakene ble gjort ved flere kjente steder i Egypt, blant annet Luxor, Giza og Aswan.

I 2004 kom en TV-versjon som var del av TV-serien om Poirot, her spilt av David Suchet. I 2020 forventes en nyinnspilling av og med Kenneth Branagh.

Priser og nominasjoner
Den ble tildelt en Oscar og en BAFTA for beste kostyme. Den vant også en NBR-Award i klassen beste kvinnelige birolle (Lansbury), samt to priser ved Evening Standard British Film Awards, i kategoriene beste skuespiller (Ustinov) og beste film.

I rollene

 Peter Ustinov: Hercule Poirot
 David Niven: Oberst Johnny Race
 Simon MacCorkindale: Simon Doyle
 Mia Farrow: Jacqueline De Bellefort
 Lois Chiles: Linnet Ridgeway Doyle
 Bette Davis: Marie Van Schuyler
 Maggie Smith: Miss Bowers
 Angela Lansbury: Salome Otterbourne
 Olivia Hussey: Rosalie Otterbourne
 George Kennedy: Andrew Pennington
 Jane Birkin: Louise Bourget
 Jack Warden: Dr. Ludwig Bessner
 Jon Finch: James Fergusson
 I. S. Johar: Manager der Karnak
 Harry Andrews: Butler Barnstable
 Sam Wanamaker: Sterndale Rockford

Referanser

Eksterne lenker

Kategori:Britiske mysteryfilmer
Kategori:Filmer fra 1978
Kategori:Filmer basert på bøker
Kategori:Engelskspråklige filmer
Kategori:Filmer basert på verk av Agatha Christie
Kategori:Filmer lagt til Egypt
Kategori:Filmer som foregår ombord på skip
Kategori:Artikler i sjøfart-prosjektet